**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2019-2020 уку елы) 6 нчы сыйныф**

**Максималь балл – 38**

1. **Теоретик сораулык. Сорау һәм биремнәргә бер сүз яки сүзтезмә белән генә җавап языгыз. (8 балл)**

1. Халык авыз иҗатына караган кыска жанрларның берсенең атамасын языгыз. **Мәкаль яки әйтем.**

2. Халык авыз иҗатына караган, тормышта була торган хәлләр турында көтелмәгән нәтиҗәләр ясап, тапкырлык күрсәтеп сөйләүгә нигезләнгән, юморга, акыл-зиһенгә бай жанрның атамасын языгыз. **Мәзәк.**

3. “Җил иясе җил чыгара” әсәренең жанрын язып куегыз. **Миф.**

4. Әйтем жанрына караган бер мисал языгыз.

5. Мәкаль жанрына караган бер мисал языгыз.

6. Повесть жанрына бер мисал (әсәр исемен генә) языгыз. **“Әбүгалисина”.**

7. Әсәрләрдә геройлар үзара каршылыкка керә. Әдәбият белемендә мондый каршылыкларның нинди термин белән аталып йөртелә? **Конфликт.**

8. Ә.Еники тарафыннан иҗат ителгән “Бала” әсәренең жанрын язып куегыз. **Хикәя.**

1. **Әдәби әсәргә кагылышлы биремнәр. (20 балл)**

1. “Әбүгалисина” әсәренең авторы турында ниләр әйтә аласыз?(10 балл). **Авторы – Каюм Насыйри. Дәреслек материалына таянып, укучылар аның балачагы, кызыксынулары, иҗаты турында яза.**

2. “Әбүгалисина” әсәрендә Әбелхарис образына бәя бирегез. Аңа нинди сыйфатлар хас? Ул сыйфатлар нинди вакыйгалар аша ачыла? Үз фикерегезне әсәрдән мисалларга таянып языгыз. (10 балл) **Әбелхарис әсәрдә Әбүгалисинаның капма-каршысы итеп сурәтләнә. Ул тырыш, белемле, зирәк, әмма бу сыйфатларны башка максатларда файдалана башлый. Байлыкка кызыга, үчле һәм хыянәтче, үз туганына каршы көрәшә башлый. Алган белемен явызлык эшләү юлында файдалана. Әмма тиешле җәзасын ала.**